b"\n_START_ARTICLE_\nEscut de Jes\xc3\xbas\n_START_SECTION_\nDisseny\n_START_PARAGRAPH_\nLa composici\xc3\xb3 est\xc3\xa0 formada per un escut caironat (escut quadrat recolzat sobre una de les arestes), que \xc3\xa9s la forma adoptada a Catalunya per al disseny oficial dels escuts c\xc3\xadvics. El camper \xc3\xa9s de color verd (sinople), sobre el qual hi ha una s\xc3\xadnia i una mola de color blanc (argent) posades de costat (acostades) i acompanyades a la part superior de l'escut (al cap) per una torre de color groc (or).\n_START_SECTION_\nHist\xc3\xb2ria\n_START_PARAGRAPH_\nVa ser aprovat el 28 d'octubre del 2009 i publicat al DOGC n\xc3\xbam. 5500 del 6 de novembre del mateix any; l'expedient d'adopci\xc3\xb3 de l'escut municipal havia estat iniciat per l'Ajuntament el 19 de febrer del 2009._NEWLINE_La Junta Ve\xc3\xafnal de Jes\xc3\xbas va assumir com a senyal representatiu un escut que simbolitz\xc3\xa9s \xc2\xabl'origen agr\xc3\xadcola i la conflu\xc3\xa8ncia de les tradicions culturals cristiana, \xc3\xa0rab i jueva\xc2\xbb en els inicis de la localitat. El camper de sinople fa refer\xc3\xa8ncia a les oliveres i l'horta caracter\xc3\xadstics del terme, amb la s\xc3\xa9nia i la mola com a s\xc3\xadmbols del seu potencial agr\xc3\xadcola, i la torre \xc3\xa9s el senyal tradicional de Tortosa, ciutat hist\xc3\xb2ricament lligada al poble de Jes\xc3\xbas, de la qual dep\xc3\xa8n administrativament._NEWLINE_Com \xc3\xa9s norma en tots els escuts de les entitats municipals descentralitzades, el de Jes\xc3\xbas no porta corona._NEWLINE_Fins a l'oficialitzaci\xc3\xb3 l'any 2009, l'entitat municipal descentralitzada de Jes\xc3\xbas utilitzava un emblema o segell que presentava els mateixos elements que l'actual, si b\xc3\xa9 sense tenir una forma her\xc3\xa0ldica. Estava compost per una mola de mol\xc3\xad en la qual s'hi podia llegir JES\xc3\x9aS amb una torre acoblada al darrere a la part superior. Sobre el tot, hi havia mig arc de s\xc3\xa9nia amb tres \xc3\xa0mfores."